Vær forsigtig, når du bruger ukrudtsbrænderen. Sådan lyder opsangen, som Nordjyllands Beredskab kommer med. Og det er langt fra første gang, at den har lydt. - Det er en af de brandårsager, som vi af og til er ude for. Og hver gang står de stakkels mennesker uforstående og ser på, fortæller beredskabschef hos Nordjyllands Beredskab, Jan Nedza. Kan ende i bygningsbrand Med sol over Nordjylland og påskeferie lige om hjørnet er det oplagt med en tur i haven. Men det skal man altså passe på med, hvis man har tænkt sig at bruge en ukrudtsbrænder, for det kan ende med at koste dyrt, hvis man er uforsigtig ifølge beredskabet. - Uheld eller mangel på forsigtighed med en ukrudtsbrænder betød sidste år, at brandvæsenet rykkede ud til mere end 360 brande, fortæller sekretariatschef Bjarne Nigaard fra Danske Beredskaber og tilføjer: - Det går stærkt, når først ilden får fat. I to ud af tre tilfælde når det faktisk at udvikle sig til en reel bygningsbrand, inden brandvæsenet når frem. Så pas nu på, når du skal fjerne ukrudt i indkørslen ved dit hus eller på havegangen i kolonihaven. Ud over de registrerede tilfælde opstår der også mange brande ved brug af ukrudtsbrændere, som bliver håndteret uden at tilkalde brandvæsenet. Regn er ikke nok De mange brande skyldes oftest en uheldig cocktail af åben ild, letantændelige blade og den tørre natur om foråret. - Man skal ikke bruge ukrudtsbrænderen ved tørt græs eller hække. Hvis der går ild i en tør hæk, breder det sig lynhurtigt til en garage eller et hus, konstaterer Jan Nedza fra Nordjyllands Beredskab og tilføjer: - Selvom vi har fået en del vand, og man kan være tilbøjelig til at tro, at det ikke kan brænde, så skal der ikke mere end et par dage med sol og vind til, at græsset er tørt i toppen og kan brænde. Derudover skal man også være særligt opmærksom på vinden, hvis man anvender en ukrudtsbrænder. - Man skal passe på, hvis det blæser, da gløder hurtigt kan flytte sig, konstaterer Jan Nedza, der også kommer med et godt råd. -	Hold afstand til visne ting og hav altid vand til stede, så man hurtigt kan slukke branden, hvis den opstår. Kan ende med sigtelse Tilbage i april 2022 oplevede man i Nordjylland flere tilfælde af brande, hvor en ukrudtsbrænder var synderen. To personer fik en sigtelse for overtrædelse af brandlovgivningen, fordi de ikke udviste stor nok forsigtighed i forbindelse med afbrændingerne. Så det er en god ide, at være ekstra forsigtig.

Opsummering:
To personer endte med at blive sigtet for overtrædelse af brandlovgivningen, fordi de ikke er udviste stor nok forsigtighed i forbindelse med ukrudts-afbrændingerne.